text: 
  Dag og nat er blevet ophævet her. Døgnet rundt slås flygtningene 
  desperat efter én ting: Overlevelse. De stærkeste er ude at skaffe 
  forsyninger. De svage og syge ligger i deres telte. De grønne telte 
  er den uddelte pakistanske model, der ikke er meget bevendt i dette 
  klima. Flertallet lever stadig under plastikstykker eller tæpper, som 
  de har spændt ud over nogle stokke som et improviseret telt. Bassam 
  på 35 bor sammen med sine ni børn og 18 overlevende familiemedlemmer.
   28 mennesker i alt i et lille telt. Han har stærke nyresmerter og 
  er indhyllet i alle de tæpper, som familien har kunnet skaffe. 
  Samtidig ligger hans onkel for døden. Bassam viser den medicin frem, 
  som klinikken i landsbyen ordinerede for nyresmerter. Det er 
  hovedpinetabletter.
  
  Uden for teltet sidder en lille pige med et spædbarn på skødet. 
  Barnets gråd er hjerteskærende. Dets fødder, der ikke er tildækkede, 
  er blå af kulde. Uden ble løber barnets diarré ned over pigens lår.
  
  
  
  